CELEX: 32017R0677
Language: da
Date: 2017-04-10 00:00:00
Title: Kommissionens gennemførelsesforordning (EU) 2017/677 af 10. april 2017 om forlængelse af den dispensation fra Rådets forordning (EF) nr. 1967/2006 for så vidt angår mindsteafstanden fra kysten og mindstedybden, der er indrømmet med henblik på fiskeri med vod brugt fra fartøjer, der fisker efter glaskutling (Aphia minuta) i visse spanske territorialfarvande (Murcia)

11.4.2017   
            
            
               DA
            
            
               Den Europæiske Unions Tidende
            
            
               L 98/4
            
         KOMMISSIONENS GENNEMFØRELSESFORORDNING (EU) 2017/677
   af 10. april 2017
   om forlængelse af den dispensation fra Rådets forordning (EF) nr. 1967/2006 for så vidt angår mindsteafstanden fra kysten og mindstedybden, der er indrømmet med henblik på fiskeri med vod brugt fra fartøjer, der fisker efter glaskutling (Aphia minuta) i visse spanske territorialfarvande (Murcia)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1967/2006 af 21. december 2006 om forvaltningsforanstaltninger til bæredygtig udnyttelse af fiskeressourcerne i Middelhavet (1), særlig artikel 13, stk. 5, og
   ud fra følgende betragtninger:
   
               (1)
            
            
               I henhold til artikel 13, stk. 1, i forordning (EF) nr. 1967/2006 er det forbudt at anvende trukne redskaber inden for 3 sømil fra kysten eller inden for 50 m-dybdekurven, hvis en sådan dybde nås tættere på kysten.
            
         
               (2)
            
            
               Kommissionen kan efter anmodning fra en medlemsstat indrømme dispensation fra artikel 13, stk. 1, i forordning (EF) nr. 1967/2006, såfremt en række betingelser i artikel 13, stk. 5 og 9, er opfyldt.
            
         
               (3)
            
            
               Den 17. april 2012 modtog Kommissionen en anmodning fra Spanien om dispensation fra nævnte forordnings artikel 13, stk. 1, første afsnit, med henblik på fiskeri med vod brugt fra fartøjer, der fisker efter glaskutling (Aphia minuta) i landets territorialfarvande i den selvstyrende region Murcia.
            
         
               (4)
            
            
               I 2013 vurderede Den Videnskabelige, Tekniske og Økonomiske Komité for Fiskeri (STECF) Spaniens anmodning om dispensation og det dertil hørende udkast til forvaltningsplan.
            
         
               (5)
            
            
               Spanien vedtog sin forvaltningsplan den 27. marts 2013 (2).
            
         
               (6)
            
            
               Dispensationen fra artikel 13, stk. 1, første afsnit, blev indrømmet indtil den 31. december 2016 ved Kommissionens gennemførelsesforordning (EU) nr. 773/2013 (3).
            
         
               (7)
            
            
               I juni 2013, september 2014, juli 2015 og juli 2016 sendte Spanien Kommissionen videnskabelige rapporter om gennemførelsen af forvaltningsplanen.
            
         
               (8)
            
            
               Den 13. juli 2016 anmodede de spanske myndigheder Kommissionen om at forlænge dispensationen ud over den 31. december 2016. Spanien har fremsendt ajourførte oplysninger som begrundelse for en forlængelse af dispensationen.
            
         
               (9)
            
            
               I 2016 gennemgik STECF Spaniens anmodning om en forlængelse af dispensationen og det dertil hørende udkast til forvaltningsplan.
            
         
               (10)
            
            
               Den dispensation, som Spanien har anmodet om, opfylder betingelserne i artikel 13, stk. 5 og 9, i forordning (EF) nr. 1967/2006.
            
         
               (11)
            
            
               Der er visse geografiske begrænsninger, dels i form af fastlandssoklens begrænsede størrelse og dels i form af den geografiske fordeling af målarten.
            
         
               (12)
            
            
               Fiskeri med vod brugt fra fartøjer kan ikke udøves med andre redskaber og har ingen væsentlig indvirkning på havmiljøet.
            
         
               (13)
            
            
               Den dispensation, som Spanien har anmodet om, berører et begrænset antal fartøjer, nemlig 27.
            
         
               (14)
            
            
               Forvaltningsplanen sikrer, at fiskeriindsatsen ikke intensiveres i fremtiden, eftersom der kun udstedes fiskeritilladelser til de 27 fartøjer, som Spanien allerede har udstedt tilladelse til, og som repræsenterer en samlet fiskeriindsats på 1 211 kW.
            
         
               (15)
            
            
               Disse fartøjer er opført på en liste, der er sendt til Kommissionen i overensstemmelse med kravene i artikel 13, stk. 9, i forordning (EF) nr. 1967/2006.
            
         
               (16)
            
            
               Forvaltningsplanen indeholder ændringer, der skal gøre fiskeriet mere effektivt, nemlig i) muligheden for fleksibilitet med hensyn til fangstperiodens begyndelsesdato afhængigt af vejrforholdene, ii) fastsættelse af en maksimal tilladt fangst pr. dag pr. fartøj og pr. fisker, iii) ændring af grænsereferencepunkterne i overensstemmelse med de videnskabelige data for perioden 2012-2016, iv) indførelse af foranstaltninger, der tager sigte på at begrænse overdragelsen af fiskeritilladelser, og v) oprettelse af en forvaltningskomité med det formål at skabe dialog mellem myndighederne, fiskerisektoren, det videnskabelige samfund og de berørte parter.
            
         
               (17)
            
            
               Det berørte fiskeri opfylder kravene i artikel 4, stk. 1, i forordning (EF) nr. 1967/2006, som på visse betingelser tillader fiskeri hen over beskyttede levesteder, hvis det pågældende fiskeri udøves således, at havgræsengene ikke røres.
            
         
               (18)
            
            
               Kravene i artikel 8, stk. 1, litra h), i forordning (EF) nr. 1967/2006 finder ikke anvendelse, da de vedrører trawlere.
            
         
               (19)
            
            
               Hvad angår kravet om overholdelse af artikel 9, stk. 3, om fastsættelse af mindstemaskestørrelsen, bemærker Kommissionen, at Spanien i sin forvaltningsplan har indrømmet dispensation fra disse bestemmelser, eftersom det pågældende fiskeri er meget selektivt, kun har en ubetydelig indvirkning på havmiljøet og ikke er omfattet af bestemmelserne i artikel 4, stk. 5, jf. artikel 9, stk. 7, i forordning (EF) nr. 1967/2006.
            
         
               (20)
            
            
               Den spanske forvaltningsplan omfatter foranstaltninger til overvågning af fiskeriet og opfylder således betingelserne i artikel 14 i Rådets forordning (EF) nr. 1224/2009 (4).
            
         
               (21)
            
            
               Det berørte fiskeri forstyrrer ikke andre fartøjers aktiviteter.
            
         
               (22)
            
            
               Fiskeri med vod brugt fra fartøjer reguleres i den spanske forvaltningsplan for at sikre, at fangsterne af de arter, der er nævnt i bilag III til forordning (EF) nr. 1967/2006, er minimale.
            
         
               (23)
            
            
               Fiskeriet med vod brugt fra fartøjer er ikke rettet mod blæksprutter.
            
         
               (24)
            
            
               Den spanske forvaltningsplan omfatter foranstaltninger til overvågning af fiskeriet som krævet i henhold til artikel 13, stk. 9, tredje afsnit, i forordning (EF) nr. 1967/2006.
            
         
               (25)
            
            
               Den dispensation, der anmodes om, bør derfor indrømmes.
            
         
               (26)
            
            
               Spanien bør aflægge rapport til Kommission rettidigt og i overensstemmelse med den overvågningsplan, der er fastsat i den spanske forvaltningsplan.
            
         
               (27)
            
            
               Ved at begrænse dispensationens varighed vil det være muligt at sikre, at der hurtigt kan træffes korrigerende foranstaltninger, hvis overvågningen af forvaltningsplanen skulle vise en ringe bevarelsesstatus for den udnyttede bestand, samtidig med at det giver mulighed for at udbygge det videnskabelige grundlag for en forbedret forvaltningsplan.
            
         
               (28)
            
            
               Dispensationen bør derfor gælde indtil den 31. december 2019.
            
         
               (29)
            
            
               Foranstaltningerne i denne forordning er i overensstemmelse med udtalelse fra Komitéen for Fiskeri og Akvakultur —
            
         VEDTAGET DENNE FORORDNING:
   Artikel 1
   Dispensation
   Artikel 13, stk. 1, i forordning (EF) nr. 1967/2006 finder ikke anvendelse i spanske territorialfarvande, som grænser op til kysten i den selvstyrende region Murcia, på fiskeriet efter glaskutling (Aphia minuta) med vod brugt fra fartøjer, som:
   
               a)
            
            
               er opført i det maritime register, der forvaltes af den selvstyrende region Murcias generaldirektorat for husdyravl og fiskeri
            
         
               b)
            
            
               kan dokumentere, at de har udøvet det pågældende fiskeri i mere end fem år, og ikke bevirker, at fiskeriindsatsen øges, og
            
         
               c)
            
            
               har en fiskeritilladelse og fisker i henhold til den forvaltningsplan, som Spanien har vedtaget i henhold til artikel 19 i forordning (EF) nr. 1967/2006 (i det følgende benævnt »forvaltningsplanen«).
            
         Denne dispensation gælder indtil den 31. december 2019.
   Artikel 2
   Overvågningsplan og rapport
   Senest tre år efter datoen for nærværende forordnings ikrafttræden sender Spanien Kommissionen en rapport, der udarbejdes i overensstemmelse med den overvågningsplan, der er oprettet ved den forvaltningsplan, der er omhandlet i artikel 1, første afsnit, litra c).
   Artikel 3
   Ikrafttræden
   Denne forordning træder i kraft dagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 10. april 2017.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 36 af 8.2.2007, s. 6.
   
      (2)  Regionen Murcias officielle tidende nr. 78 af 6.4.2013, s. 13950.
   
      (3)  Kommissionens gennemførelsesforordning (EU) nr. 773/2013 af 12. august 2013 om dispensation fra Rådets forordning (EF) nr. 1967/2006 for så vidt angår mindsteafstanden fra kysten og mindstedybden for anvendelsen af vod brugt fra fartøjer, der fisker efter glaskutling (Aphia minuta) i visse spanske territorialfarvande (Murcia) (EUT L 217 af 13.8.2013, s. 28).
   
      (4)  Rådets forordning (EF) nr. 1224/2009 af 20. november 2009 om oprettelse af en kontrolordning for Unionen med henblik på at sikre overholdelse af reglerne i den fælles fiskeripolitik, om ændring af forordning (EF) nr. 847/96, (EF) nr. 2371/2002, (EF) nr. 811/2004, (EF) nr. 768/2005, (EF) nr. 2115/2005, (EF) nr. 2166/2005, (EF) nr. 388/2006, (EF) nr. 509/2007, (EF) nr. 676/2007, (EF) nr. 1098/2007, (EF) nr. 1300/2008, (EF) nr. 1342/2008 og om ophævelse af forordning (EØF) nr. 2847/93, (EF) nr. 1627/94 og (EF) nr. 1966/2006 (EUT L 343 af 22.12.2009, s. 1).